På sitt årsmøte lørdag vedtok Oslo Frp blant annet:

Å innføre lukkede asylmottak, noe som betyr at asylsøkere holdes innesperret inntil søknadene deres er behandlet.

At ingen asylsøkere lenger skal få permanent opphold. Når det er trygt i hjemlandet, skal asylsøkere sendes hjem, uavhengig hvor lenge de har vært i Norge.

Å endre asylinstituttet slik at alle asylsøknader behandles i flyktningleirer utenfor Europa fremfor i Norge.

Å melde Norge ut av Flyktningkonvensjonens tilleggsprotokoll fra 1967, noe som innebærer at utlendinger fra Afrika, Asia og Sør-Amerika ikke lenger har rett til å søke om asyl i Norge. Dette gjelder dersom asylinstituttet ikke endres

Å innføre permanent grensekontroll og suspendere Norges medlemskap i Schengen-avtalen.

Oslo Fremskrittsparti med kraftige asylinnstramminger. Du trenger javascript for å se video. Oslo Fremskrittsparti med kraftige asylinnstramminger.

Les også: Lippestad om Frp-forslag: – Setter Norge 300 år tilbake

Egen talsmann var uenig

Oslo Frp har som lokalparti ikke makt til å gjennomføre noen av tiltakene. Forslagene blir nå sendt til partiets stortingsgruppe, som vil ta stilling til saken.

Frps innvandringspolitiske talsmann, Mazyar Keshvari, var imot forslaget om å avskaffe alle former for permanent opphold og innføring av lukkede asylmottak.

Han fikk lagt inn et forslag om å endre dette, noe som blir sendt til stortingsgruppen sammen med de andre forslagene.

– Nordmenn kan ikke bygge opp Syria

Tidligere leder i Oslo Frp, Christian Tybring-Gjedde, sa fra talerstolen at hele poenget med asylinstituttet er at asylsøkere skal reise hjem igjen og bygge opp landet når det er trygt nok.

– Det kan ikke være amerikanere, briter eller nordmenn som skal bygge opp Syria. Det må de gjøre selv, sa han i sitt innlegg til salen.

Er selv flyktning

Keshvari og hans familie er selv flyktninger fra Iran. De måtte rømme fra det islamske regimet og kom til Norge i 1986.

Mazyar Keshvari, innvandringspolitisk talsmann i Frp. Foto: Ruud, Vidar / NTB scanpix

Før forslagene ble vedtatt, fortalte han til NRK hvorfor han ikke vil fjerne muligheten til permanent opphold.

– De menneskene som har beskyttelsesbehov etter fem år, må få bli en del av det norske samfunnet og på sikt bli norske statsborgere. Man kan ikke si til mennesker etter 20 eller 30 år at de aldri kan være her permanent, sa Keshvari til NRK.

På spørsmål om hvordan det føles at hans eget lokalparti ønsker en politikk som ville ha sendt ham tilbake til Iran så snart det ble trygt nok, svarer han:

– Jeg har ikke problemer med at folk har ulike forslag til løsninger. På personlig nivå tar jeg det med knusende ro at man kan ha ulike meninger og oppfatninger.

KRITISK: Oslo Frps vedtak vekker sterke reaksjoner Du trenger javascript for å se video. KRITISK: Oslo Frps vedtak vekker sterke reaksjoner

Aina Stenersen ny leder

Lokalpartiet valgte Aina Stenersen som ny leder. Hun er godt fornøyd med den nye innvandringspolitikken.

– Disse forslagene er gode for å få en bærekraftig innvandringspolitikk. Ap har allerede finansiert lukkede mottak i Hellas. Dette er ikke noe nytt, sier hun til NRK.